**Pápakovácsi Község Önkormányzata Képviselő-testületének 7/2023. (VI. 6.) önkormányzati rendelete**

**az önkormányzat Szervezeti és Működési Szabályzatáról**

Pápakovácsi Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva a következőket rendeli el:

**1. Általános rendelkezések**

**1. §**

(1) Az önkormányzat megnevezése: Pápakovácsi Község Önkormányzata.

(2) Az önkormányzat székhelye: 8596 Pápakovácsi Fő utca 19.

(3) Az önkormányzati jogok gyakorlására feljogosított szervezet: Pápakovácsi Község Önkormányzatának Képviselő-testülete (a továbbiakban: Képviselő-testület).

(4) Az önkormányzat honlapja:www.papakovacsi.hu

(5) Az önkormányzat e-mail címe: papakovacsi@globonet.hu

(6) Az önkormányzat illetékességi területe: Pápakovácsi község közigazgatási területe.

(7) Az önkormányzat kormányzati funkcióinak kódját az 1. melléklet tartalmazza.

(8) A Képviselő-testület szervei:

*a)* polgármester

*b)* Képviselő-testület bizottságai

*c)* Pápakovácsi Közös Önkormányzati Hivatal (a továbbiakban: Önkormányzati Hivatal)

*d)* jegyző

*e)* társulás.

**2. §**

Az önkormányzat jelképei: a címer és a zászló. A címer és a zászló leírását, használatának rendjét önkormányzati rendelet szabályozza.

**3. §**

(1) Az önkormányzat és szervei által használt hivatalos kör alakú bélyegző, közepén Magyarország címere található, a köríven pedig a következő felirat:

*a)* Önkormányzat Pápakovácsi

*b)* Pápakovácsi Közös Önkormányzati Hivatal.

(2) Az önkormányzat bélyegzőjét kell használni:

*a)* a Képviselő-testület ülésén készített jegyzőkönyvek hitelesítésére,

*b)* a Képviselő-testület által alkotott rendeleteken,

*c)* a Képviselő-testület által adományozott okleveleken.

**2. A Képviselő-testület létszáma, feladat- és hatásköre**

**4. §**

A Képviselő-testület tagjainak száma a polgármesterrel együtt 5 fő. (A képviselő-testület tagjainak nevét a 2. melléklet tartalmazza)

**5. §**

(1) A Képviselő-testület átruházott hatásköreinek felsorolását a 3. melléklet tartalmazza.

(2) A Képviselő-testület át nem ruházható hatásköreit a Magyarország helyi önkormányzatairól szóló 2011. évi CLXXXIX. törvény (a továbbiakban Mötv.) tartalmazza. .

**3. A Képviselő-testület gazdasági programja**

**6. §**

(1) A Képviselő-testület megbízatásának időtartamára gazdasági programot fogad el.

(2) A gazdasági program tartalmát a Mötv. határozza meg.

(3) A gazdasági programot a Képviselő-testület az alakuló ülést követő hat hónapon belül fogadja el.

**4. A Képviselő-testület működése**

**7. §**

A Képviselő-testület évente legalább 10 ülést tart.

**8. §**

A Képviselő-testület általában az általa elfogadott éves munkatervben meghatározottak szerint tartja üléseit.

**5. Alakuló ülés**

**9. §**

(1) Az alakuló ülés részletes szabályait a Mötv. 43. §-a tartalmazza.

(2) Az alakuló ülés első napirendjeként a Helyi Választási Bizottság elnöke beszámol a választások eredményéről és átadja az eskütételt követően a megbízóleveleket.

(3) Az alakuló ülésen a polgármester és a települési képviselők esküt tesznek.

(4) A Képviselő-testület lehetőség szerint megválasztja az Ügyrendi Bizottság elnökét és tagjait.

**6. Rendkívüli ülés**

**10. §**

(1) A polgármester halaszthatatlan ügyben, ha a Képviselő-testület rendes ülését megvárni nem lehet, vagy ha olyan napirendről van szó, amelyet jelentőségénél fogva külön ülésen indokolt tárgyalni, rendkívüli ülést hív össze.

(2) A polgármester köteles 15 napon belüli időpontra az ülést összehívni:

*a)* a települési képviselők 1/4-ének,

*b)* a Képviselő-testület bizottságának,

*c)* a kormányhivatal vezetőjének az ülés összehívásának indokát tartalmazó indítványára.

(3) A rendkívüli ülésre szóló meghívóban meg kell jelölni a rendkívüli ülés összehívásának indokát és tervezett napirendjét.

(4) A rendkívüli ülésre szóló meghívót – a napirendek írásos anyagával együtt – lehetőség szerint kettő nappal, de legalább egy nappal az ülés előtt kell kézbesíteni.

(5) Rendkívül sürgős esetben a Képviselő-testület ülése telefonon, az írásbeli előterjesztések előzetes kiadása nélkül, 24 órán belüli időpontra is összehívható. Ezen tényt a jegyzőkönyvhöz csatolt meghívón fel kell tüntetni.

**7. Közmeghallgatás**

**11. §**

(1) A Képviselő-testület évente legalább egyszer, előre meghirdetett közmeghallgatást tart, amelyen a résztvevők közérdekű kérdéseket intézhetnek a Képviselő-testülethez, a képviselőkhöz, valamint javaslatokat tehetnek.

(2) A közmeghallgatás levezetésére a Képviselő-testület ülésvezetési szabályait kell alkalmazni az alábbi eltérésekkel:

*a)* a közmeghallgatás valamennyi résztvevőjét megilleti a tanácskozás joga,

*b)* a feltett kérdésekre, javaslatokra lehetőleg azonnal válaszolni kell,

*c)* ha nincs mód az azonnali válaszadásra, legkésőbb 15 napon belül kell választ adni a feltett kérdésre, javaslatra.

**8. A képviselő-testületi ülés összehívása**

**12. §**

(1) A Képviselő-testület ülését a polgármester – tartós akadályoztatása esetén az alpolgármester - hívja össze. A polgármester és az alpolgármester egyidejű akadályoztatása esetén a Képviselő-testület összehívására az Ügyrendi Bizottság elnöke jogosult.

(2) A Képviselő-testület ülésére szóló meghívót írásban kell elkészíteni. A meghívó tartalmazza az ülés helyét, időpontját, az ülés jellegét, a tervezett napirendeket és a napirendek előadóit.

(3) A Képviselő-testület ülésének meghívóját – a napirendek írásos anyagával együtt – úgy kell kézbesíteni, hogy azt a képviselők és a meghívottak az ülés előtt legalább három nappal megkapják.

(4) A Képviselő-testület ülésére meg kell hívni:

*a)* a települési képviselőket,

*b)* a jegyzőt,

*c)* akinek jelenlétét a napirend kapcsán a polgármester indokoltnak tartja,

*d)* a Pápakovácsi Sportegyesület, illetve a Háromhatár Kulturális és Sportegyesület képviselőjét a tevékenységi körükbe tartozó napirendi pontok tárgyalására, a képviselőket tanácskozi jog illeti meg.

**9. Előterjesztés, sürgősségi indítvány, képviselői önálló indítvány**

**13. §**

(1) A Képviselő-testületi ülésre az alábbiak nyújthatnak be előterjesztést:

*a)* polgármester,

*b)* alpolgármester,

*c)* jegyző,

*d)* települési képviselő,

*e)* bizottság elnöke.

(2) Az előterjesztés előkészítése az előadó feladata, aki az előkészítésért, a közreműködők bevonásáért, az érdekeltekkel való egyeztetésért felelős.

(3) A Képviselő-testület elé csak azt az írásos előterjesztést lehet benyújtani, amely a polgármesterrel egyeztetésre került. A Képviselő-testület elé benyújtásra kerülő írásos előterjesztések határozati javaslatait a jegyző törvényességi szempontból ellenőrzi.

(4) Az önkormányzat intézménye, külső szervek beszámolóját a szerv vezetője – a polgármester útján – terjeszti a Képviselő-testület elé.

**14. §**

A Képviselő-testület rendes ülésére benyújtásra kerülő írásos előterjesztéseket legalább a képviselő-testületi ülés időpontját megelőzően hat nappal korábban kell az előterjesztőnek benyújtania, kivéve a sürgősségi indítványt.

**15. §**

(1) Az előterjesztést írásban kell elkészíteni. Az írásbeliség rendkívüli ülés esetén egyszerű megítélésű, részletes elemzést, az érvek kifejtését nem igénylő ügyben nem kötelező.

(2) Az előterjesztés két részből áll:

*a)* bevezető részből és

*b)* határozati javaslatból.

(3) Az előterjesztés bevezető része tartalmazza:

*a)* a fejrészt (előterjesztő, cím),

*b)* az ügy (napirend) tárgyát,

*c)* a testületi tárgyalás alapját képező információkat, tényeket, adatokat,

*d)* a szükséges és lehetséges döntési változatokat és azok jogszabályi alapját,

*e)* a döntések várható következményeit, pénzügyi, gazdasági hatását,

*f)* az előterjesztő állásfoglalását.

(4) A határozati javaslat tartalmazza:

*a)* a testületi döntést, rendelkezést, intézkedést, illetve ezek lehetséges változatait, b) szükség szerint a végrehajtás módjára vonatkozó előírásokat,

*b)* a végrehajtásért felelős(ök) megnevezését és a határidő év, hó, nappal való megjelölését.

(5) A polgármester, a Képviselő-testület tagjai, a bizottságok sürgősséggel kérhetik a Képviselő-testülettől egyes ügyek soron kívül történő megtárgyalását. A sürgősségi tárgyalásra vonatkozó indítványt legkésőbb az ülést megelőző munkanapon 12 óráig, indokolással ellátva, írásban kell benyújtani a polgármesterhez. A sürgősségi indítványt annak beérkezését követően, haladéktalanul a polgármester átadja a jegyzőnek előkészítésre. A sürgősségi indítvány esetében a 15. § (2) bekezdésében foglalt előírásokat értelemszerűen alkalmazni kell. Az indítvány napirendre tűzéséről a Képviselő-testület egyszerű szótöbbséggel dönt. Vita esetén – képviselői indítványra – önálló szavazással határoz a Képviselő-testület. A sürgősség elfogadása esetén az indítványt a Képviselő-testület az első napirendként tárgyalni köteles.

(6) A képviselői önálló indítványt írásban, a polgármesternél kell beterjeszteni, a rendes ülés napját megelőző legalább három naptári nappal korábban, 16 óráig. Képviselői önálló indítványt a polgármester és települési képviselő tehet. A beterjesztésnek tartalmaznia kell az önálló indítványt előterjeszteni kívánó személy saját kezű aláírását.

**10. A lakosság értesítése a Képviselő-testület üléséről**

**16. §**

(1) A képviselő-testület ülésének időpontjáról és napirendjéről a település lakosságát a helyben szokásos módon kell értesíteni.

(2) Helyben szokásos kihirdetés, közzététel módja: a közösségi hirdetőtáblákon, a település honlapján (papakovacsi.hu).

**11. A Képviselő-testület ülésének vezetése, a tanácskozás rendje**

**17. §**

(1) A Képviselő-testület ülését a polgármester vezeti.

(2) A polgármester távolléte és akadályoztatása esetén a testületi ülést az alpolgármester vezeti. A polgármesteri és az alpolgármesteri tisztség egyidejű betöltetlensége, vagy a polgármester és az alpolgármester egyidejű távolléte, akadályoztatása esetén az ülést az Ügyrendi Bizottság elnöke vezeti.

(3) A polgármester munkáját a jegyző segíti, aki köteles jelezni, ha a döntés meghozatala, vagy a Képviselő-testület működése során jogszabálysértést észlel.

(4) A képviselő a napirend előtt, az ülés megnyitása után felszólalhat, ha ezt a szándékát az ülést megelőzően – a felszólalás tárgyának megjelölésével – szóban a polgármesternek bejelentette.

(5) A polgármester a napirend után tájékoztatja a Képviselő-testületet a két ülés között történt fontosabb eseményekről.

**18. §**

(1) A polgármester az ülés kezdetekor megállapítja az ülés határozatképességét és azt az ülés során folyamatosan figyelemmel kíséri.

(2) A polgármester a napirendek sorrendjében minden napirend felett külön vitát nyit, az írásos előterjesztést az előterjesztő a vita előtt szóban kiegészítheti. Az előterjesztőhöz a Képviselő-testület tagjai és a tanácskozási joggal résztvevők kérdést intéznek, melyre az előadó a vita előtt válaszolni köteles. A vita lezárása után a napirend előadója válaszol a hozzászólásokra. A vita lezárása után kerül sor a módosító indítványokról történő szavazásra, amennyiben a módosító javaslatot az előterjesztő nem fogadja el.

(3) A képviselők és a tanácskozási joggal megjelentek a napirendhez való hozzászólási szándékukat a polgármesternek jelzik. A felszólalásra a képviselőknek a jelentkezés sorrendjében, a tanácskozási joggal megjelenteknek a polgármester, az általa megállapított sorrendben adja meg a szót.

(4) A polgármester soron kívüli felszólalást engedélyez. Képviselő-testület felszólalási jogot adhat a nem tanácskozási joggal meghívottaknak, állampolgároknak is. A hozzászólás jogának megadásáról a Képviselő-testület vita nélkül, egyszerű szótöbbséggel, alakszerű határozat nélkül dönt.

(5) A tárgyalt napirendet érintő ügyrendi kérdésben bármelyik képviselő soron kívül is szót kérhet. Az ügyrendi javaslat felett a Képviselő-testület vita nélkül, egyszerű szótöbbséggel dönt.

(6) A képviselő-testületi ülésen a napirend tárgyalása után fontos és közérdekű kérdésben bármely képviselő szót kérhet, kérésekor jeleznie kell felszólalásának tárgyát.

(7) A felszólalás engedélyezése a Képviselő-testület jogköre.

(8) A felszólalásról vitát nyitni, annak tárgyában határozatot hozni nem lehet.

**19. §**

A tanácskozás rendjének fenntartása a polgármester feladata. Ennek során:

*a)* figyelmezteti a képviselőt és azt a tanácskozási joggal résztvevő hozzászólót, aki eltér a tárgyalt témától, vagy ugyanazon érveket megismétli,

*b)* rendre utasítja a képviselőt és azt a tanácskozási joggal résztvevőt, aki a Képviselő-testülethez méltatlan magatartást tanúsít, illetve a tanácskozás méltóságához nem illő megfogalmazást használ, ismételt esetben megvonja tőle a szót, amelyről a Képviselő-testület egyszerű szótöbbséggel dönt,

*c)* az ülésteremből kiutasíthatja, és ki is vezettetheti a rendbontó hallgatót,

*d)* folyamatos rendzavarás esetén többszöri figyelmeztetés után az ülést felfüggesztheti,

*e)* súlyos rendzavarás esetén, ha az ülés folytatása lehetetlen, a polgármester az ülést berekeszti.

**12. Döntéshozatal**

**20. §**

(1) A Képviselő-testület akkor határozatképes, ha az ülésen a települési képviselők több mint a fele (3 fő) jelen van.

(2) A Képviselő-testület döntését rendelet vagy határozat formájában, nyílt szavazással hozza meg. A Képviselő-testület érdemi döntését alakszerű határozatba kell foglalni. A polgármester a szavazás előtt köteles a szavazásra feltett határozati javaslatot szóban ismertetni. A Képviselő-testület egyéb, nem az ügy érdemére vonatkozó döntését nem kell alakszerű határozatba foglalni.

(3) A döntés meghozatalához a jelenlévő képviselők több mint felének nyílt szavazással hozott egybehangzó igen szavazata (egyszerű szótöbbség) szükséges.

(4) Amennyiben a javaslat a jelenlévő képviselők több mint felének igen szavazatát nem kapta meg, a javaslatot elutasították.

(5) A Képviselő-testület minősített többséggel hozott döntése szükséges:

*a)* a Mötv. 42. § 1., 2., 5., 6., 7. pontjában foglalt ügyekben,

*b)* a Mötv. 46. § (2) bekezdés c) pontjában foglalt esetben,

*c)* önkormányzati képviselő kizárásához,

*d)* összeférhetetlenség megállapításához,

*e)* méltatlanság megállapításához,

*f)* képviselői megbízás megszűnéséről való döntéshez,

*g)* Képviselő-testület hatáskörének átruházásához,

*h)* önkormányzati tulajdonban lévő vagyon értékesítése esetén,

*i)* hitelfelvételhez,

*j)* bizottsági tag kizárásához,

*k)* közterület elnevezéséhez.

**21. §**

(1) Szavazni csak személyesen lehet.

(2) A nyílt szavazás kézfelemeléssel történik. A polgármester megszámlálja a szavazatokat, majd ismerteti a szavazás eredményét a következő sorrendben: a javaslat mellett leadott „igen”, az ellene leadott „nem” szavazatok, és a tartózkodások száma, valamint az érdemi döntést.

(3) A Képviselő-testület döntéshozatalából kizárható az, akit vagy akinek hozzátartozóját az ügy személyesen érinti. A képviselő köteles bejelenteni a személyes érintettségét, a kizárásról a Képviselő-testület dönt. Ha a képviselő személyes érintettségét nem jelenti be, és köztudomású, vagy a Képviselő-testület azt megállapítja, a Képviselő-testület határozatában rögzíti, hogy a képviselő a törvényben előírt kötelezettségének nem tett eleget.

(4) Név szerinti szavazást kell tartani, amennyiben magasabb szintű jogszabály ezt előírja, valamint a képviselők egynegyede indítványára. Név szerinti szavazás esetén a képviselők névsorát ABC sorrendben fel kell olvasni. A képviselők „igen”, „nem” nyilatkozattal szavaznak, vagy tartózkodnak a szavazástól. A névsort a jegyző olvassa, és azonnal visszaolvasva feltünteti a szavazatot a 4. melléklet szerinti szavazási íven. A szavazási ívet – a szavazatok összeszámlálása után – átadja a polgármesternek. A szavazás eredményét a polgármester hirdeti ki. A szavazási ívet a jegyzőkönyvhöz kell csatolni.

(5) Titkos szavazásra a Képviselő-testület tagjai közül bárki javaslatot tehet. A titkos szavazásról a Képviselő-testület egyszerű szótöbbséggel dönt. A titkos szavazást az Ügyrendi Bizottság bonyolítja le. A titkos szavazás borítékba helyezett, bélyegzőlenyomattal ellátott szavazólapon – szavazófülke nélkül, urna használatával –, külön helyiségben történik. A titkos szavazás eredményét az 5. mellékletben szereplő jegyzőkönyvben kell rögzíteni. A szavazás eredményét a bizottság elnöke ismerteti a Képviselő-testülettel.

(6) A zárt ülés tartásának szabályait a Mötv. 46. §-a határozza meg.

(7) A nyilvános ülésekre készített előterjesztéseket, valamint az ülésről készült jegyzőkönyveket az önkormányzat hivatalos honlapján meg kell jelentetni.

**13. Önkormányzati rendelet**

**22. §**

(1) A Képviselő-testület a törvény által nem szabályozott helyi társadalmi viszonyok rendezésére, továbbá törvény felhatalmazása alapján, annak végrehajtására önkormányzati rendeletet alkot. A rendelet alkotásánál figyelemmel kell lenni a jogszabályi felhatalmazással való összhang vizsgálatára, a jogszabály alkotási és Európai Uniós követelményeknek való megfeleltetésre.

(2) Rendeletalkotás kezdeményezésére jogosult:

*a)* a települési képviselő;

*b)* a Képviselő-testület bizottsága;

*c)* a polgármester,

*d)* az alpolgármester,

*e)* a jegyző.

(3) A kezdeményezést a polgármesternél kell írásban bejelenteni. A kezdeményezéssel egyidejűleg a rendelettervezet is benyújtandó.

(4) Az önkormányzat rendelettervezetét a jegyző készíti elő. E szabály irányadó akkor is, ha a rendeletalkotást kezdeményező által benyújtott tervezet átdolgozásra szorul. Ebben az esetben az átdolgozás munkáiba be kell vonni a kezdeményezőt.

**23. §**

(1) Amennyiben a rendelettervezet tárgyalásra alkalmas, előzetes törvényességi vizsgálata megtörtént, a polgármester köteles a soron következő ülésre azt beterjeszteni.

(2) A tervezet megtárgyalása után a Képviselő-testület dönthet a rendelet megalkotásáról.

(3) Ha a tervezet tárgyalásakor annak tartalmát érdemben és lényegesen módosító több új javaslat merül fel, és a tervezet átdolgozása szükséges, a Képviselő-testület a tervezetet átdolgozásra visszautalja az előterjesztőnek. Az átdolgozott rendelettervezetet a Képviselő-testület soron következő rendes ülésére kell beterjeszteni a vonatkozó szabályok betartásával.

(4) A rendeletalkotás folyamatának szabályai irányadók az önkormányzati rendelet módosítására is.

**24. §**

(1) A rendelet kihirdetéséről, közzétételéről a jegyző a helyben szokásos módon gondoskodik. Helyben szokásos mód: a helyi önkormányzati iroda hirdetőtábláján hirdetmény elhelyezése, mely tartalmazza az ülés idejét, a megalkotott rendelet számát és tárgyát, valamint a rendelet megtekintésének lehetőségét, valamint a település honlapján történő megjelentetés.(papakovacsi.hu)

(2) A rendelet lakosság tájékoztatása céljából történő közzétételének formája az önkormányzat hivatalos honlapja. (papakovacsi.hu)

(3) A kihirdetéssel egyidejűleg azokat a rendeleteket, amelyek közvetlenül jogviszonyt keletkeztetnek az állampolgárok és az önkormányzat, valamint szervei között, meg kell küldeni a rendelet alkalmazása szempontjából érintett szervekhez.

(4) A rendeletmódosítások kihirdetésére, közzétételére irányadók a rendelet kihirdetésére vonatkozó szabályok azzal, hogy a lakosságot a hatályon kívül helyezett rendelkezések, módosítások tartalmának lényegéről is tájékoztatni kell.

(5) A rendelet hiteles szövegét a jegyző szerkeszti.

**14. Határozat nyilvántartása**

**25. §**

A határozatokról az Önkormányzati Hivatal nyilvántartást vezet, mely tartalmazza a határozatok számát, tárgyát, szövegét, a végrehajtás határidejét, a végrehajtásért felelős nevét, és a tett intézkedéseket.

**15. Jegyzőkönyv**

**26. §**

(1) A Képviselő-testület üléséről jegyzőkönyvet kell készíteni.

(2) A zárt ülésről külön jegyzőkönyvet kell készíteni.

(3) A jegyzőkönyvet a mellékleteivel együtt a jegyző az ülést követő 15 napon belül az e célra kialakított informatikai rendszeren keresztül megküldi a Veszprém Vármegyei Kormányhivatal részére.

(4) A jegyzőkönyv egy példánya a mellékleteivel együtt az irattárba kerül.

**27. §**

(1) A jegyzőkönyv a Mötv. 52. § (1) bekezdésében foglaltakon túl tartalmazza:

*a)* az ülés jellegét;

*b)* a távol maradó képviselők nevét;

*c)* a tanácskozási joggal résztvevők nevét;

*d)* a lakosság részéről megjelentek számát;

*e)* az ülés megnyitásának időpontját;

*f)* az ülés határozatképességét;

*g)* a napirend előtti felszólalásokat;

*h)* napirendi pontonként kérelemre az előadó és a felszólalók szó szerinti hozzászólását;

*i)* a határozathozatal módját;

*j)* a polgármester esetleges intézkedéseit;

*k)* az ülésen történt fontosabb eseményeket;

*l)* az interpellációkat, kérdéseket, bejelentéseket, az ezekre adott válaszokat és az elfogadással kapcsolatos nyilatkozatokat, testületi döntéseket;

*m)* az ülés bezárásának (félbeszakadásának) idejét;

*n)* a polgármester és a jegyző aláírását, az Önkormányzat bélyegző lenyomatát.

(2) A jegyzőkönyv mellékletei:

*a)* meghívó;

*b)* jelenléti ív;

*c)* előterjesztések;

*d)* írásos interpellációk;

*e)* titkos szavazás jegyzőkönyve;

*f)* név szerinti szavazás szavazási íve;

*g)* a képviselő írásban benyújtott hozzászólása;

*h)* a jegyző törvényességi észrevétele;

*i)* az ülésen ismertetett levél, egyéb irat fénymásolata.

**28. §**

A jegyzőkönyvből az ülés után az érdemi döntések teljes szövegét tartalmazó kivonatot kell készíteni, melyet meg kell küldeni a döntéssel érintetteknek, a végrehajtásban résztvevőknek és a felelősöknek, valamint kérésük alapján a képviselőknek.

**29. §**

(1) A jegyzőkönyvet a Pápakovácsi Közös Önkormányzati Hivatalban (8596 Pápakovácsi Fő utca 19.) – a zárt ülés jegyzőkönyvének kivételével – az állampolgárok megtekinthetik. A zárt ülés jegyzőkönyvét elkülönítetten kell kezelni, betekintésre csak a zárt ülésen részvételi joggal rendelkező személyek jogosultak. A betekintést a jegyző engedélyezi.

(2) A jegyzőkönyvről a képviselőknek kérésre másolatot kell kiadni. A zárt ülés jegyzőkönyvéről nem lehet másolatot kiadni.

(3) A zárt ülésen hozott döntések lényegét - a zárt ülésre vonatkozó szabályok sérelme nélkül - a következő nyilvános testületi ülésen röviden nyilvánosságra lehet hozni.

(4) A jegyzőkönyv hivatalos megkeresésre a bíróságnak és más hatóságnak kiadható.

**16. Települési képviselő**

**30. §**

(1) A települési képviselő a település egészéért vállalt felelősséggel képviseli választói érdekeit.

(2) A képviselők a lakossággal történő kapcsolattartás érdekében fogadóórát tartanak, tájékoztathatják választóikat saját, illetve a Képviselő-testület tevékenységéről.

(3) A képviselőt a jegyző, valamint az Önkormányzati Hivatal köztisztviselői kötelesek munkaidőben soron kívül fogadni.

(4) A képviselő az Önkormányzati Hivatal köztisztviselőknek utasítást nem adhat.

**17. A Képviselő-testület bizottságai**

**31. §**

(1) A Képviselő-testület által meghatározott önkormányzati feladat ellátására bizottságot hoz létre.

(2) A Képviselő-testület állandó bizottsága az Ügyrendi Bizottság, tagjainak száma: 3 fő. Az ügyrendi bizottság tagjainak nevét a 6. melléklet tartalmazza.

(3) Az Ügyrendi Bizottság látja el

*a)* a titkos szavazások lebonyolításával,

*b)* a vagyonnyilatkozat nyilvántartásával és ellenőrzésével

*c)* az összeférhetetlenséggel kapcsolatos feladatokat.

**32. §**

(1) A Képviselő-testület állandó bizottságai létszámáról, összetételéről, feladatköréről lehetőleg a Képviselő-testület alakuló vagy az azt követő ülésén dönt.

(2) A bizottságok működésének alapvető szabályai:

*a)* a bizottság üléseit az elnök hívja össze,

*b)* a polgármester, alpolgármester, és a képviselők tanácskozási joggal részt vehetnek bármely bizottság ülésén, részükre az ülések meghívóit és a napirendi pontok anyagait el kell juttatni,

*c)* a bizottság határozatképességére és határozathozatalára a Képviselő-testületre vonatkozó szabályokat kell alkalmazni,

*d)* a bizottság üléseiről jegyzőkönyvet kell készíteni, melyet az elnök és a bizottság egy tagja ír alá.

**33. §**

(1) A Képviselő-testület meghatározott önkormányzati feladat elvégzésére ideiglenes bizottságot hozhat létre.

(2) Az ideiglenes bizottság megbízatása feladatának elvégzéséig, illetve az erről szóló jelentésnek a Képviselő-testület által történő elfogadásáig tart. A jelentés elfogadásával a bizottsági tagság külön felmentés nélkül megszűnik.

(3) Az ideiglenes bizottság létrehozására, működésére az állandó bizottság megalakítására, működésére vonatkozó szabályok az irányadók.

**18. Polgármester és alpolgármester**

**34. §**

(1) A polgármester megbízatását társadalmi megbizatásban látja el.

(2) A polgármester feladatait a Pápakovácsi Közös Önkormányzati közreműködésével látja el.

(3) A polgármester biztosítja az önkormányzat demokratikus működését, széleskörű nyilvánosságát. Gondoskodik az önkormányzat szerveinek hatékony tevékenységéről, segíti a képviselők munkáját, összehangolja a bizottságok működését.

(4) A polgármester feladatait a Mötv. Szabályozza.

(5) A polgármester minden hónap első péntekjén 8-10 óráig – akadályoztatása esetén a helyben szokásos közzétételben megjelölt időpontban – állandó fogadóórát tart.

**35. §**

(1)[[1]](#footnote-2) A Képviselő-testület - a polgármester javaslatára a saját tagjai közül, titkos szavazással, minősített többséggel - a polgármester helyettesítésére, munkájának segítésére alpolgármestert választ, továbbá nem a saját tagjai sorából alpolgármestereket (a továbbiakban: külsős alpolgármesterek) választhat.

(2)[[2]](#footnote-3) Az alpolgármesterek társadalmi megbízatásban látják el feladataikat.

**36. §**

(1)[[3]](#footnote-4) A polgármester és az alpolgármesterek feladataik ellátása során kötelesek együttműködni.

(2) A polgármester tisztségének megszűnése esetén a munkakörét az új polgármesternek, alpolgármesternek, ennek hiányában az Ügyrendi Bizottság elnökének adja át.

**19. A jegyző**

**37. §**

(1) A jegyző ellátja a Mötv. 81. § (3) bekezdésében foglalt feladatokat.

(2) A jegyzőt távolléte és akadályoztatása esetén az aljegyző helyettesíti.

(3) A jegyző azonnal jelzi a Képviselő-testületnek, a Képviselő-testület szervének, a polgármesternek, ha döntésük, működésük jogszabálysértő.

**20. A Képviselő-testület hivatala**

**38. §**

(1) A Képviselő-testület hivatalának megnevezése: Pápakovácsi Közös Önkormányzati Hivatal.

(2) Székhelye: 8596 Pápakovácsi Fő utca 19.

(3) Az Önkormányzati Hivatal önállóan működő és gazdálkodó költségvetés szerv.

(4) Az Önkormányzati Hivatal működésének részletes szabályait a jegyző által előkészített Szervezeti és Működési Szabályzat tartalmazza.

**21. Társulás**

**39. §**

(1) A Képviselő-testület az önkormányzati feladatok hatékonyabb, célszerűbb ellátása érdekében társulásokban vesz részt.

(2) A Képviselő-testület az alábbi társulások tagja:

*a)* Pápakörnyéki Önkormányzatok Feladatellátó Társulása

*b)* Óvodafenntartó Intézményi Társulás Pápakovácsi

*c)* Győr Nagytérségi Önkormányzati Hulladékgazdálkodási Társulás tagja.

(3) A Képviselő-testület a társulások által ellátásra kerülő feladatokat, valamint a társulások működésének részletes szabályait a társulási megállapodásokban határozza meg.

**22. A lakossággal való kapcsolattartás formái**

**40. §**

(1) A lakossággal való együttműködés, kapcsolattartás formái különösen:

*a)* helyi népszavazás;

*b)* közmeghallgatás;

*c)* polgármesteri, képviselői fogadóórák.

(2) A Képviselő-testület - az éves költségvetésben meghatározott összeg erejéig - anyagilag is támogatja a lakossági önszerveződő közösségek, így különösen a helyi egyesületek, klubok, települési érdekeket szolgáló alapítványok, baráti társaságok működését, azokkal együttműködik.

(3) A Képviselő-testület a környezet védelmének általános szabályairól szóló 1995. évi LIII. törvény 46. § (1) bekezdése alapján legalább évente egyszer tájékoztatja a lakosságot a környezet állapotáról.

**23. Vagyonnyilatkozat-tételi kötelezettség**

**41. §**

A képviselők, valamint hozzátartozóik megválasztásukat követően 30 napon belül, azt követően évente – január 31-ig - vagyonnyilatkozat-tételre kötelesek. A vagyonnyilatkozat megtételéhez szükséges nyomtatványt a jegyző biztosítja.

**24. Települési önkormányzat és a helyi nemzetiségi önkormányzat kapcsolata**

**42. §**

(1) A települési és a helyi nemzetiségi önkormányzat önálló jogi személyként, Pápakovácsi község közigazgatási határain belül, egymás érdekeit kölcsönösen tiszteletben tartva látják el a törvényekben meghatározott feladatait.

(2) A települési önkormányzat képviselő-testülete feladat- és hatáskörét – a hatósági, valamint a közüzemi szolgáltatásokkal összefüggő feladat- és hatáskörök kivételével – a helyi nemzetiségi önkormányzatok képviselő-testületeire, annak kezdeményezésére átruházhatja.

(3) A helyi önkormányzat a települési nemzetiségi önkormányzat testületi működéséhez előzetesen egyeztetett időpontban igény szerint, de legalább havi 32 órában technikai segítségnyújtással ingyenesen biztosítja a az önkormányzati iroda helyiségeinek használatát, az ott található felszerelési, berendezési tárgyak használatát.

(4) A nemzeti önkormányzat működésével kapcsolatos ügyviteli, szervezési, döntés előkészítési és végrehajtási feladatokat a Pápakovácsi Közös Önkormányzati Hivatal (továbbiakban KÖH) látja el.

(5) A KÖH biztosítja a német nemzetiségi önkormányzat működéséhez kapcsolódóan a postai, kézbesítési, gépelési, sokszorosítási feladatokat és viseli az ezzel járó költségeket.

(6) A KÖH feladatai a nemzetiségi önkormányzat gazdálkodásával kapcsolatban:

*a)* a nemzetiségi önkormányzat számláinak vezetése, előírások szerinti pénzügyi elszámolások, nyilvántartások vezetése,

*b)* költségvetés, zárszámadás előírások szerinti előkészítése, a végrehajtás segítése.

(7) A német nemzetiségi önkormányzat rendezvényeinek megtartása céljából – az időpont előzetes egyeztetése alapján - a Pápakovácsi Fő utca 3. sz. alatti „közösségi házat” téritésmentesen rendelkezésre bocsájtja.

**25. Záró rendelkezések**

**43. §**

(1) Ez a rendelet a kihirdetést követő napon lép hatályba.

(2) A rendelet hatályba lépésével hatályát veszti Pápakovácsi Község Önkormányzat Képviselő-testületének a Szervezeti és Működési Szabályzatáról szóló 9/2013. (VII.31.) önkormányzati rendelete.

**44. §**

Ez a rendelet a kihirdetését követő napon lép hatályba.

Pápakovácsi 2023. május 22.

Burghardt Ferenc sk. Kissné Szántó Mária sk.

polgármester jegyző

A rendelet kihirdetve: 2023. június 6.

Kissné Szántó Mária sk.

jegyző

1. **melléklet**

|  |  |
| --- | --- |
| **Kormányzati funkciókód** | |
| **Száma** | **Elnevezése** |
| 011130 | Önkormányzatok és önkormányzati hivatalok jogalkotó és általános igazgatási tevékenysége |
| 013320 | Köztemető-fenntartás és -működtetés |
| 041232 | Start-munka program – Téli közfoglalkoztatás |
| 041233 | Hosszabb időtartamú közfoglalkoztatás |
| 045160 | Közutak, hidak, alagutak üzemeltetése, fenntartása |
| 052020 | Szennyvíz gyűjtése, tisztítása, elhelyezése |
| 062020 | Településfejlesztési projektek és támogatásuk |
| 063020 | Víztermelés, -kezelés, - ellátás |
| 064010 | Közvilágítás |
| 066020 | Város-, községgazdálkodási egyéb szolgáltatások |
| 072111 | Háziorvosi alapellátás |
| 081030 | Sportlétesítmények, edzőtáborok működtetése és fejlesztése |
| 082042 | Könyvtári állomány gyarapítása, nyilvántartása |
| 082043 | Könyvtári állomány feltárása, megőrzése, védelme |
| 082044 | Könyvtári szolgáltatások |
| 082091 | Közművelődés – közösségi és társadalmi részvétel fejlesztése |
| 082092 | Közművelődés – hagyományos közösségi kulturális értékek gondozása |
| 082094 | Közművelődés – kulturális alapú gazdaságfejlesztés |
| 104037 | Intézményen kívüli gyermekétkeztetés |
| 106020 | Lakásfenntartással, lakhatással összefüggő ellátások |
| 107051 | Szociális étkeztetés szociális konyhán |

2. MELLÉKLET

**A TELEPÜLÉSI KÉPVSIELŐK NÉVSORA**

1. Burghardt Ferenc Pápakovácsi Fő utca 2/A.

2. Takács László Pápakovácsi Attya puszta 4.

3. Hári Zsuzsanna Pápakovácsi Új utca 8.

4. Nagy Szabolcs Pápa Árok utca 6.

5. Vándor Zoltán Pápakovácsi Kiss utca 20

3 MELLÉKLET

A képviselő-testület a szociális igazgatásról és a szociális ellátásokról szóló 1993. évi III. törvényben foglalt hatáskörei közül az alábbiakat a polgármesterre átruházza:

a) temetési segély

b) szociális étkeztetés

2.) Önkoprmányzati költségvetéssel kapcsolatos hatáskörök:

a) a képviselő-testület által jóváhagyott költségvetési előirányzatok között az átcsoportosítás joga az éves költségvetési rendeletben megállapított keretek között

b) az éves költségvetési rendeletben meghatározott keretek között a tartalékkal való rendelkezési jog

3.) A képviselő-testület a közterület használatáról szóló 10/2013. (VII.31.) önkormányzati rendeletben meghatározott engedélyezéssel kapcsolatos hatáskörét a polgármesterre ruházza át.

4. MELLÉKLET

**NÉV szerinti szavazás ív**

1. Burghardt Ferenc igen– nem - tartózkodom

2. Takács László igen– nem - tartózkodom .

3. Hári Zsuzsanna igen– nem - tartózkodom

4. Nagy Szabolcs igen– nem - tartózkodom

5. Vándor Zoltán igen– nem - tartózkodom

5. MELLÉKLET

**TITKOS SZAVAZÁS EREDMÉNYÉNEK JEGYZŐKÖNYVE**

JEGYZŐKÖNYV

Pápakovácsi Község Önkormányzatának 20…év ……hó…-n megtartott ülésén

tárgyban tartott tikos szavazásának eedményéről.

Jelenlévők száma: ………………………..fő

Leadott szavazólapok: ………………………..fő

Érvénytelen szavazok száma: ………………………..fő

Érvényes szavazatok száma: ………………………..fő

A titkos szavazás eredménye:

A szavazást lebonyolító ügyrendi bizottsá

Név: Aláirás

………………………….. ………………………………

elnök

…………………………. ………………………………

………………………… ………………………………

tagjai

6. MELLÉKLET

**Ügyrendi bizottság tagjai:**

Hári Zsuzsanna elnok

Nagy Szabolcs tag

Vándor Zoltán tag

1. A 35. § (1) bekezdése a Pápakovácsi Község Önkormányzata Képviselő-testületének 11/2023. (IX. 16.) önkormányzati rendelete 1. §-ával megállapított szöveg. [↑](#footnote-ref-2)
2. A 35. § (2) bekezdése a Pápakovácsi Község Önkormányzata Képviselő-testületének 11/2023. (IX. 16.) önkormányzati rendelete 1. §-ával megállapított szöveg. [↑](#footnote-ref-3)
3. A 36. § (1) bekezdése a Pápakovácsi Község Önkormányzata Képviselő-testületének 11/2023. (IX. 16.) önkormányzati rendelete 2. §-ával megállapított szöveg. [↑](#footnote-ref-4)