**Pápakovácsi Község Önkormányzata Képviselő-testületének 12/2023. (IX. 16.) önkormányzati rendelete**

**a szociális célú tűzifa támogatás helyi szabályairól**

Pápakovácsi Község Önkormányzat Képviselő-testülete az Alaptörvény 32. cikk (2) bekezdésében kapott felhatalmazás alapján, a szociális igazgatásról és szociális ellátásokról szóló 1993. évi III. törvény 45. §-ában meghatározott feladatkörében eljárva a következőket rendeli el:

**1. A rendelet célja, hatálya**

**1. §**

(1) A rendelet célja, hogy az önkormányzat – a helyi önkormányzatokért felelős miniszter által Magyarország 2023. évi központi költségvetéséről szóló 2022. évi XXV. törvény 3. melléklet 2.2.1. pont alapján a települési önkormányzatok szociális célú tüzelőanyag vásárláshoz kapcsolódó támogatására kiírt pályázati felhívásra benyújtott pályázat alapján elnyert szociális célú tűzifa támogatási ellátás igénybevételének helyi szabályait megállapítsa, rendelkezzék az ellátás mértékéről, a jogosultság feltételeiről.

(2) A rendelet hatálya Pápakovácsi község közigazgatási területén lakcímmel rendelkező, és a szociális igazgatásról és szociális ellátásokról szóló 1993. évi III. törvény (továbbiakban. Szt.) 3. §-ában meghatározott személyekre terjed ki.

**2. A támogatás feltételei**

**2. §**

(1) Támogatásra a fatüzelésre alkalmas fűtési lehetőséggel rendelkező család jogosult.

(2) Az Önkormányzat vissza nem térítendő természetbeni támogatásként tűzifát biztosíthat

*a)* annak a személynek, aki az Szt. szerinti aktív korúak ellátására,

*b)* időskorúak járadékára jogosult,

*c)* halmozottan hátrányos helyzetű gyermeket nevelő család,

*d)* azoknak a családoknak, ahol az egy főre jutó havi nettó jövedelem nem haladja meg 90.000 Ft-ot, egyedül élő, gyermekét egyedül nevelő családnál a 110.000 Ft-ot.

(3) A (2) bekezdés a-c) pontjában jogosultak előnyben részesülnek a tűzifa osztás során.

(4) A (2) bekezdés d.) pontjában jogosultak esetén a család rendkívüli élethelyzete okán a meghatározott jövedelemhatártól a képviselő-testület méltányosságból eltérhet.

(5) Háztartásonként legfeljebb 5 m3 tűzifa adható.

(6) Az Önkormányzat vállalja, hogy a szociális célú tűzifa juttatásban részesülőtől ellenszolgáltatást nem kér, a tüzifa rászorulóhoz történő eljuttatását biztosítja.

**3. A támogatás igénylésének menete**

**3. §**

(1) A támogatás megállapítása kérelemre indul.

(2) A kérelmet – a rendelet 1. mellékletében szereplő nyomtatványon – a Pápakovácsi Közös Önkormányzati Hivatalhoz kell benyújtani, csatolva a jogosultságot megalapozó iratokat, igazolásokat.

(3) A kérelmeket 2023. október 15-ig lehet benyújtani, a kérelmek elbírálása a képviselő-testület hatásköre.

(4) A tűzifa átvételét a jogosult a 2. mellékletben szereplő átvételi elismervényen aláírásával igazolja.

**4. Záró rendelkezések**

**4. §**

Ez a rendelet 2023. szeptember 17-én lép hatályba, és 2024. április 15-én hatályát veszti.

Pápakovácsi, 2023. szeptember 15.

Burghardt Ferenc Kissné Szántó Mária

polgármester jegyző

A rendelet kihirdetve:

2023. szeptember 16.

Kissné Szántó Mária

jegyző

*1. melléklet a 12/2023. (IX. 16.) önkormányzati rendelethez*

(A melléklet szövegét a(z) 1. melléklet-kérelem.pdf elnevezésű fájl tartalmazza.)

*2. melléklet a 12/2023. (IX. 16.) önkormányzati rendelethez*

(A melléklet szövegét a(z) 2. melléklet - átvételi elismervény.pdf elnevezésű fájl tartalmazza.)

Végső előterjesztői indokolás

Az Önkormányzat a települési önkormányzatok szociális célú tüzelőanyag vásárlásra sikeres  pályázatot nyújtott be.

A pályázaton elnyert támogatási összegből  vásárolni kívánt  tüzifa elosztására a képviselő-testületnek rendeletet kell hozni, melyben meghatározza a jogosultak körét, jogosultsági feltételeket, határidőket.

A pályázati kiírás alapján szerint a támogatásra jogosultak közül előnyt kell élvezzen az, aki aktív korúak ellátására, időskorúak járadékára jogosult illetve az a család, ahol halmozottan hátrányos helyzetű gyermek él. Háztartásonként legfeljebb 5 m3 tűzifa biztosítására kerülhet sor. A támogatásból vásárolt tüzifát a rászorultak részére ingyenesen juttatja el az önkormányzat.

A rendelet a jogosultsági feltételeket,  kérelem benyújtási határidőt tartalmazza.